དེར་བརྟེན།རྒྱ་གཞུང་གིས་བོད་ཐོག་ཏུ་སྲིད་ཇུས་ཅི་ལྟ་བུ་ཞིག་འཛིན་པའི་ཐད་ནས།ཞི་ཅིན་ཕིན་རྩིབ་ཀྱི་ཊོ་ལིག་ཅི་དང་།ཡང་ཞོ་ཏོ།ཧོ་ཁྲོན་ཧ།ཝུ་ཡུན་ཅེ་སོགས་ཀྱི་མི་སྣ་འདི་དག་གིས་ཤུགས་རྐྱེན་ཆེན་པོར་ཐེབས་ངེས།རིག་གསརགྱི་བག་ཆགས་ཟབ་ཅིང་བོད་ཐོག་ལ་དམ་དྲག་གི་སྲིད་ཇུས་འཛིན་པར་རྒྱབ་སྐྱོར་བྱེད་མཁན་གྱི་མི་སྣ་འདི་དག་ལ་བརྟེན་ནས།རྒྱ་གཞུང་གི་བོད་ཐོག་ཏུ་འཛིན་པའི་སྲིད་ཇུས་དེ་མུ་མཐུད་དེ་མཁྲེགས་པོ་དང་དམ་དྲག་གི་ཕྱོགས་སུ་འགྲོ་ངེས་རེད།མ་འོངས་པར།བོད་ནང་དུ་དམ་དྲག་དང་ལྟ་རྟོག་ནན་མོ་བྱ་ངེས་པ་དང་།དེ་བཞིན་ཕྱིའི་རྒྱལ་ཁབ་དག་ལ་དཔལ་འབྱོར་དང་ཆབ་སྲིད་ཐོག་ནས་གནོན་ཤུགས་ཆེན་པོ་སྤྲད་ནས་བཙན་བྱོལ་བོད་མིའི་ཆབ་སྲིད་ལས་འགུལ་གྱི་འཁོར་ཡུག་ཆུང་དུ་གཏོང་ཐབས་བྱེད་རྒྱུ་ཡིན་པ་རེད།དེ་འདྲའི་བཙན་ཤེད་དང་འཇབ་རྒོལ་གྱི་རྣམ་པ་དེ་རྒྱལ་ཁབ་ཁ་ཤས་ན་མཐོང་ཆོས་སུ་འགྱུར་བཞིན་ཡོད།དེ་ནས་བོད་དོན་སེལ་བའི་ཐད་ནས་སྔར་བཞིན་སྲིད་ཇུས་མཁྲེགས་པོ་འཛིན་པ་དང་།གྲོས་མོལ་བྱེད་པའི་བོད་ཀྱི་རེ་འདུན་ལའང་སྔར་བཞིན་ཁ་ཡ་བྱེད་ཀྱི་མ་རེད།ཞི་ཅིན་ཕིན་གྱི་དབང་ཤུགས་ཇེ་མཐོར་འགྲོ་བ་དང་།བོད་ལ་རྒྱུས་མངའ་ཆེ་བའི་ཊོ་ལིག་ཅི་ལྟ་བུའི་མི་སྣ་འདི་དག་གི་གོ་གནས་འཕེར་བ་དང་བསྟུན་ནས།རྒྱ་གཞུང་གི་བོད་ཐོག་ཏུ་འཛིན་པའི་སྲིད་ཇུས་དེ་མུ་མཐུད་ནས་མཁྲེགས་པོར་གནས་ཏེ།ནར་འགྱངས་སྲིད་ཇུསཀྱི་ཆེས་མཐའ་འཇུག་གི་དམིགས་ཡུལ་དེ་མངོན་འགྱུར་བྱེད་ཆེད།ཅི་ཡང་སྒྲུབ་ཕོབ་ཀྱི་རེད།གནས་སྟངས་འདི་འདྲ་ཞིག་གི་འོག་ནས།ཁོ་བོས་བོད་ཀྱི་མ་འོངས་པར་སྐྱོ་སྡུག་གི་རྣམ་འགྱུར་ཞིག་བཟུང་ཡོད་པར་མ་ཟད།བོད་མི་ཚོས་སྔར་ལས་ཀྱང་དྲག་གནོན་ཞིག་མྱང་བར་འདོད་པའི་སེམས་འཚབ་ཀྱང་བྱེད་ཀྱི་ཡོད།བོད་ལ་རྒྱུས་མངའ་ཆེ་བའི་མི་སྣ་འདི་དག་གི་འཆར་གཞི་ལ་བརྟེན་ནས།སྔར་ལས་གཞི་རྒྱ་ཆེ་བའི་སྒོ་ནས་དྲག་གནོན་དང་དམ་དྲག་བྱས་ཏེ།བོད་མི་རིགས་རྩ་མེད་དུ་གཏོང་བའི་གནས་སུ་འདེད་ཀྱི་རེད།